OBAVEŠTENJE KLUBOVIMA O PRAVILIMA IZBORNOG PROCESA U TENISKOM SAVEZU SRBIJE

Poštovani članovi Teniskog saveza Srbije,

Imajući u vidu da je za 25.05.2019. godine, zakazana izborna sednica Skupštine Teniskog saveza Srbije, na kojoj je saglasno odredbi člana 14. Statuta Teniskog saveza Srbije potrebno izvršiti izbor organa TSS, i to:

* Predsednika Skupštine TSS
* Predsednika i Potpredsednika UO, koji su istovremeno i Predsednik i Potpredsednik TSS;
* Članova UO TSS;
* Predsednika i članova NO;

ovim vas obaveštavamo o uslovima za kandidovanje na pomenute funkcije, kao i o toku samog izbornog procesa.

1. **Predsednika Skupštine TSS**, bira Skupština sa mandatom od 4 godine, na pisani , obrazloženi predlog najmanje 10 klubova, članova TSS, rangiranih na jedinstvenoj rang listi TSS u prvih 40 klubova.
2. **Predsednika i Potpredsednika UO**, bira Skupština TSS, sa mandatom od 4 godine. Kandidate za Predsednika i Potpredsednika UO koji su istovremeno i članovi UO predlaže najmanje 10 klubova rangiranih na jedinstvenoj rang listi Saveza u prvih 40 klubova. Uslovi za izbor na mesto Predsednika, odnosno Potpredsednika UO su:

- da su u pitanju lica visokog moralnog i profesionalnog ugleda,

- da su u pitanju lica koja svojim dotadašnjim društvenim angažmanom ulivaju poverenje i poseduju ugled za obavljanje ove funkcije,

- da su u pitanju lica koje u domaćim i međunarodnim teniskim institucijama uživaju ugled, i u skladu sa tim su sposobna da adekvatno zastupaju interese Saveza u pomenutim forumima,

-da su u pitanju lica koja svojim ugledom mogu da doprinesu prikupljanju sredstava za finansiranje Saveza;

Predsednik UO saveza ne može biti član uprave, predsednik ili zastupnik druge organizacije u oblasti sporta, osim uprave Olimpijskog komiteta Srbije, Paraolimpijskog komiteta Srbije, Sportskog saveza Srbije, Republičkog zavoda i Pokrajinskog zavoda. Jedno lice može biti birano za Predsednika, odnosno Potpredsednika UO više puta.

1. **Članove Upravnog odbora** bira Skupština na predlog Predsednika UO, sa mandatom od 4 godine. Prema važećem Statutu, bira se ukupno 17 članova Upravnog odbora (4 člana kao predstavnici najboljih klubova u sva 4 regiona i 13 iz reda uspešnih privrednika i drugih društveno aktivnih građana), s tim da će se u slučaju usvajanja predloga promene Statuta, birati broj koji je se odredi izmenjenim Statutom.

Članovi UO Saveza, ne mogu biti sledeća lica:

- lice koje vrši javnu funkciju, kao ni lice koje vrši funkciju u organu političke stranke;

- vlasnici i članovi organa sportskih kladionica, kao ni zaposleni u sportskoj kladionici;

- sportski posrednici u odgovarajućoj grani sporta;

- koja su osuđena za krivična dela protiv privrede, imovine i službene dužnosti, kao i za sledeća krivična dela: teško ubistvo, teška krađa, razbojnička krađa, razbojništvo, utaja, prevara, neosnovano korišćenje kredita i druge pogodnosti, iznuda, ucena i zelenaštvo, omogućavanje upotrebe doping sredstava, neovlašćena proizvodnja i stavljanje u promet doping sredstava, nasilničko ponašanje na sportskoj priredbi ili javnom skupu i dogovaranje ishoda takmičenja, dok traju pravne posledice osude;

- koja ne mogu biti članovi organa privrednih društava ili udruženja u skladu sa zakonom kojim je uređen sukob interesa u obavljanju javnih dužnosti.

1. **Predsednika i članove NO** bira Skupština sa mandatom od 4 godine, na predlog Predsednika skupštine.

Kandidature na mesto Predsednika Skupštine i Predsednika i Potpredsednika UO, dostavljaju se Skupštini najkasnije na samoj sednici, kako bi verifikaciona komisija utvrdila da su ispunjeni uslovi za podnošenje kandidature.

Svaki od kandidata za člana Upravnog odbora, čija kandidatura bude prihvaćena, imaće pravo da se pre glasanja o izboru za Predsednika UO, obrati Skupštini i da predstavi svoj izborni program.

U Beogradu, dana 10.05.2019. godine Sekreterijat TSS